३ साउनमा वीरगञ्जमा आयोजित संविधानको प्रारम्भिक मस्यौदामा रायसुझाव संकलन कार्यक्रममा उपस्थित विजवनिया–५ का रामराज राम (५१) को गहभरी आँसु थियो। “धारामा पानी नआएपछि पोहोर चैतमा गैरदलितको धारो छोएको भनेर कुटिएँ। प्रहरीले गाउँमै मिलेर बस्नु नत्र जे पनि हुनसक्छ भन्दै धम्की दियो”, रुँदारुँदै आक्रोशमा आएका उनले भने, “पुजारीहरूले संविधान बनाउँछन्, भक्तजनहरू कीर्तनमा रमाउँछन्। हामीलाई सधैं दलित र गरीब बनाइरहने यस्तो संविधान आए पनि नआए पनि कुनै अर्थ छैन।”
